title: A Bizottság (EU) 2015/2033 végrehajtási rendelete (2015. november 13.) a 2,4-D hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásának meghosszabbításáról és az 540/2011/EU végrehajtási rendelet mellékletének módosításáról (EGT-vonatkozású szöveg)

text:
               14.11.2015

               HU

               Az Európai Unió Hivatalos Lapja

               L 298/8

         A BIZOTTSÁG (EU) 2015/2033 VÉGREHAJTÁSI RENDELETE
   (2015. november 13.)
   a 2,4-D hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásának meghosszabbításáról és az 540/2011/EU végrehajtási rendelet mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
   mivel:

               (1)

               Az 540/2011/EU bizottsági végrehajtási rendelet (2) mellékletének A. részében foglaltaknak megfelelően a 2,4-D hatóanyag jóváhagyása 2015. december 31-én lejár.

               (2)

               Az 1141/2010/EU bizottsági rendelet (3) 4. cikkének megfelelően az említett cikkben előírt határidőn belül kérelmet nyújtottak be a 2,4-D hatóanyagnak a 91/414/EGK tanácsi irányelv (4) I. mellékletébe való felvétele megújítására.

               (3)

               A kérelmező az 1141/2010/EU rendelet 9. cikkének megfelelően előírt kiegészítő dossziékat benyújtotta. A referens tagállam a kérelmet hiánytalannak találta.

               (4)

               A referens tagállam a társreferens tagállammal konzultálva elkészítette a megújításértékelő jelentést, amelyet 2013. március 4-én benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

               (5)

               A Hatóság a megújításértékelő jelentést észrevételezésre megküldte a kérelmezőnek és a többi tagállamnak, majd a kapott észrevételeket továbbította a Bizottságnak. A Hatóság ezenkívül közzétette a kiegészítő összegző dossziét.

               (6)

               A Hatóság 2014. augusztus 7-én és 2015. március 11-én (5) eljuttatta következtetéseit a Bizottsághoz arról, hogy a 2,4-D várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2015. május 28-án ismertette a 2,4-D-re vonatkozó vizsgálati jelentés tervezetét a Növények, Állatok, Élelmiszerek és Takarmányok Állandó Bizottságával.

               (7)

               Legalább egy, a hatóanyagot tartalmazó növényvédő szer egy vagy több reprezentatív felhasználása tekintetében megállapítást nyert, hogy a 4. cikkben előírt jóváhagyási kritériumok teljesülnek. Ezért e jóváhagyási kritériumokat teljesítettnek kell tekinteni.

               (8)

               Ezért helyénvaló meghosszabbítani a 2,4-D jóváhagyását.

               (9)

               Ugyanakkor az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései értelmében, valamint a jelenlegi tudományos és műszaki ismeretekre való figyelemmel elő kell írni bizonyos feltételeket és korlátozásokat. Különösen indokolt további megerősítő információkat kérni.

               (10)

               A 2,4-D jóváhagyásának meghosszabbítására vonatkozó kockázatértékelés korlátozott számú reprezentatív felhasználáson alapul, ez azonban nem korlátozza azon felhasználásokat, amelyek tekintetében a 2,4-D-t tartalmazó növényvédő szerek engedélyezhetők. Ezért nem indokolt fenntartani a gyomirtó szerként való felhasználásra történő korlátozást.

               (11)

               Az 1107/2009/EK rendelet 20. cikkének a rendelet 13. cikke (4) bekezdésével együtt értelmezett (3) bekezdése szerint az 540/2011/EU végrehajtási rendelet mellékletét ennek megfelelően módosítani kell.

               (12)

               E rendeletet a 2,4-D hatóanyag jóváhagyásának az (1) preambulumbekezdésben említett lejárati dátumát követő naptól kell alkalmazni.

               (13)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Hatóanyag jóváhagyásának megújítása
   Az I. mellékletben meghatározott 2,4-D hatóanyag jóváhagyása az ugyanabban a mellékletben foglalt feltételekkel meghosszabbításra kerül.
   2. cikk
   Az 540/2011/EU végrehajtási rendelet módosításai
   Az 540/2011/EU végrehajtási rendelet melléklete e rendelet II. mellékletének megfelelően módosul.
   3. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2016. január 1-jétől kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 13-án.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (3)  A Bizottság 2010. december 7-i 1141/2010/EU rendelete hatóanyagok második csoportját illetően a 91/414/EGK tanácsi irányelv I. mellékletébe történő felvétel megújítási eljárásának meghatározásáról és ezen anyagok jegyzékének létrehozásáról (HL L 322., 2010.12.8., 10. o.).

      (4)  A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).

      (5)  EFSA Journal 2014; 12(9): 3812. Online elérhető a következő címen: www.efsa.europa.eu.

      I. MELLÉKLET

                  Közhasználatú név,
                  azonosító szám

                  IUPAC-név

                  Tisztaság (1)

                  Jóváhagyás dátuma

                  Jóváhagyás lejárta

                  Egyedi rendelkezések

                  2,4-D
                  CAS-szám: 94-75-7
                  CIPAC-szám: 1

                  (2,4-diklór-fenoxi)-ecetsav

                  ≥ 960 g/kg
                  Szennyeződések:

                              Szabad fenolok (2,4-DCP-ben kifejezve): legfeljebb 3 g/kg.

                              A dioxinok és furánok összege (WHO-TCDD TEQ) (2): legfeljebb 0,01 mg/kg.

                  2016. január 1.

                  2030. december 31.

                  Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a 2,4-D-ről szóló vizsgálati jelentésben és különösen a jelentés I. és II. függelékében található megállapításokat.
                  Az átfogó értékelésben a tagállamoknak fokozott figyelmet kell fordítaniuk a 750 g/ha feletti felhasználás esetén a vízi szervezeteket, a szárazföldi szervezeteket és a fogyasztókat érintő kockázatokra.
                  A felhasználás feltételei között adott esetben kockázatcsökkentő intézkedéseknek is szerepelniük kell.
                  A kérelmezőnek megerősítő információkat kell eljuttatnia a Bizottsághoz, a tagállamokhoz és a Hatósághoz:

                              1.

                              a rendelkezésre álló kiterjesztett egygenerációs vizsgálat teljes eredményének benyújtásával;

                              2.

                              a kétéltűek átalakulására gyakorolt hatás vizsgálatának benyújtásával (AMA) (OECD (2009) Test No 231), a hatóanyag esetleges endokrin tulajdonságainak ellenőrzésére.

                        Az 1. pontban foglalt információkat 2016. június 4-ig, a 2. pontban foglalt információkat pedig 2017. december 4-ig kell benyújtani.

         (1)  A hatóanyag pontos azonosítása és részletes specifikációja a vizsgálati jelentésben található.

         (2)  Dioxinok (a poliklórozott dibenzo-para-dioxinok (PCDD-k) és poliklórozott dibenzo-furánok (PCDF-ek) összege az Egészségügyi Világszervezet (WHO) toxicitási egyenértékében (TEQ) kifejezve, toxicitási egyenérték-tényezők (WHO-TEF-ek) alkalmazásával.

      II. MELLÉKLET
      Az 540/2011/EU végrehajtási rendelet melléklete az alábbiak szerint módosul:

                  1.

                  az A. részben a 2,4-D-re vonatkozó 27. bejegyzést el kell hagyni;

                  2.

                  a B. rész a következő bejegyzéssel egészül ki:

                              „94

                              2,4-D
                              CAS-szám: 94-75-7
                              CIPAC-szám: 1

                              (2,4-diklór-fenoxi)-ecetsav

                              ≥ 960 g/kg
                              Szennyeződések:

                                          Szabad fenolok (2,4-DCP-ben kifejezve): legfeljebb 3 g/kg.

                                          A dioxinok és furánok összege (WHO-TCDD TEQ) (1): legfeljebb 0,01 mg/kg.

                              2016. január 1.

                              2030. december 31.

                              Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a 2,4-D-ről szóló vizsgálati jelentésben és különösen a jelentés I. és II. függelékében található megállapításokat.
                              Az átfogó értékelésben a tagállamoknak fokozott figyelmet kell fordítaniuk a 750 g/ha feletti felhasználás esetén a vízi szervezeteket, a szárazföldi szervezeteket és a fogyasztókat érintő kockázatokra.
                              A felhasználás feltételei között adott esetben kockázatcsökkentő intézkedéseknek is szerepelniük kell.
                              A bejelentőnek megerősítő információkat kell eljuttatnia a Bizottsághoz, a tagállamokhoz és a Hatósághoz:

                                          1.

                                          a rendelkezésre álló kiterjesztett egygenerációs vizsgálat teljes eredményének benyújtásával;

                                          2.

                                          a kétéltűek átalakulására gyakorolt hatás vizsgálatának benyújtásával (AMA) (OECD (2009) Test No 231), a hatóanyag esetleges endokrin tulajdonságainak ellenőrzésére.

                                    Az 1. pontban foglalt információkat 2016. június 4-ig, a 2. pontban foglalt információkat pedig 2017. december 4-ig kell benyújtani.

         (1)  Dioxinok (a poliklórozott dibenzo-para-dioxinok (PCDD-k) és poliklórozott dibenzo-furánok (PCDF-ek) összege az Egészségügyi Világszervezet (WHO) toxicitási egyenértékében (TEQ) kifejezve, toxicitási egyenérték-tényezők (WHO-TEF-ek) alkalmazásával.”


title: A Tanács 391/2014/EU végrehajtási rendelete (2014. április 14.) az Amerikai Egyesült Államokból származó biodízel behozatalára kivetett és a Kanadában feladott biodízel behozatalára – függetlenül attól, hogy Kanadából származóként jelentették-e be – kiterjesztett szubvencióellenes intézkedések részleges időközi felülvizsgálatának lezárásáról

text:
               17.4.2014

               HU

               Az Európai Unió Hivatalos Lapja

               L 115/14

         A TANÁCS 391/2014/EU VÉGREHAJTÁSI RENDELETE
   (2014. április 14.)
   az Amerikai Egyesült Államokból származó biodízel behozatalára kivetett és a Kanadában feladott biodízel behozatalára – függetlenül attól, hogy Kanadából származóként jelentették-e be – kiterjesztett szubvencióellenes intézkedések részleges időközi felülvizsgálatának lezárásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező támogatott behozatallal szembeni védelemről szóló, 2009. június 11-i 597/2009/EK tanácsi rendeletre (1) és különösen annak 19. cikkére és 23. cikkének (6) bekezdésére,
   tekintettel az Európai Bizottság által a tanácsadó bizottsággal folytatott konzultációt követően benyújtott javaslatra,
   mivel:
   1.   ELJÁRÁS
   1.1.   HATÁLYOS INTÉZKEDÉSEK

               (1)

               Az 598/2009/EK rendelettel (2) a Tanács végleges szubvencióellenes vámot (a továbbiakban: hatályban lévő intézkedés) vetett ki az Amerikai Egyesült Államokból származó, jelenleg az ex 1516 20 98, ex 1518 00 91, ex 1518 00 99, ex 2710 19 43, ex 2710 19 46, ex 2710 19 47, ex 2710 20 11, ex 2710 20 15, ex 2710 20 17, ex 3824 90 97, 3826 00 10 és ex 3826 00 90 KN-kód alá besorolt, tiszta formában előforduló, szintézissel és/vagy hidrogénezéssel előállított, nem fosszilis eredetű, zsírsav-monoalkil-észterekre és/vagy paraffingázolajra – közismert nevén „biodízel” –, vagy a 20 tömegszázaléknál több, szintézissel és/vagy hidrogénezéssel előállított, nem fosszilis eredetű, zsírsav-monoalkil-észtert és/vagy paraffingázolajat tartalmazó keverékre (a továbbiakban: a felülvizsgálat tárgyát képező termék vagy biodízel).

               (2)

               Kijátszásellenes vizsgálatot követően a Tanács a 443/2011/EU végrehajtási rendelettel (3) kiterjesztette az Amerikai Egyesült Államokból származó biodízel behozatalára kivetett végleges szubvencióellenes vámot a Kanadában feladott, akár Kanadából származóként, akár nem ilyenként bejelentett biodízel behozatalára (a továbbiakban: a hatályban lévő kiterjesztett intézkedések).

         1.2.   FELÜLVIZSGÁLATI KÉRELEM

               (3)

               Egy kanadai exportáló előállító, az Ocean Nutrition Canada (a továbbiakban: a kérelmező) az 597/2009/EK rendelet (a továbbiakban: az alaprendelet) 19. cikke és 23. cikkének (6) bekezdése alapján részleges időközi felülvizsgálat iránti kérelmet (a továbbiakban: a felülvizsgálat iránti kérelem) nyújtott be.

               (4)

               A felülvizsgálati kérelem hatálya arra korlátozódott, hogy a kérelmező vonatkozásában megvizsgálják a hatályban lévő kiterjesztett intézkedések alkalmazása alóli felmentés lehetőségét.

               (5)

               A felülvizsgálat iránti kérelemben a kérelmező azt állította magáról, hogy saját maga a biodízel valódi előállítója, és hogy abból képes akkora mennyiséget előállítani, amely megfelel a dömpingellenes intézkedések kijátszására vonatkozó – és a hatályban lévő kiterjesztett intézkedések kivetéséhez vezető – vizsgálat kezdete óta az általa az Unióba szállított biodízel teljes mennyiségének.

               (6)

               A kijátszásellenes vizsgálat során figyelembe vett vizsgálati időszak a 2009. április 1. és 2010. június 30. közötti időszakot ölelte fel (a továbbiakban: az eredeti vizsgálati időszak). E vizsgálat vizsgálati időszaka a 2012. április 1. és 2013. március 31. közötti időszakot (a továbbiakban: vizsgálati időszak) ölelte fel.

               (7)

               A kérelmező meggyőző bizonyítékot szolgáltatott arra vonatkozóan, hogy jóval a hatályban lévő intézkedések kivetését megelőzően a biodízel valódi előállítója volt Kanadában. Ezenkívül a kérelmező azt állította, hogy egy egyesült államokbeli biodízel-előállítóval sem áll kapcsolatban.

         1.3.   RÉSZLEGES IDŐKÖZI FELÜLVIZSGÁLAT MEGINDÍTÁSA

               (8)

               Miután a Bizottság a tanácsadó bizottsággal folytatott konzultációt követően, az Európai Unió Hivatalos Lapjában közzétett értesítés (4) (a továbbiakban: az eljárás megindításáról szóló értesítés) útján megállapította, hogy a kérelem elegendő meggyőző bizonyítékot tartalmaz a részleges időközi felülvizsgálat megindításához, 2013. április 30-án részleges időközi felülvizsgálatot indított az alaprendelet 19. cikke és 23. cikkének (6) bekezdése alapján, amely a kérelmező vonatkozásában a hatályban lévő kiterjesztett intézkedések alkalmazása alóli felmentés lehetőségének vizsgálatára korlátozódott.

         1.4.   ÉRDEKELT FELEK

               (9)

               A Bizottság hivatalos értesítést küldött a kérelmezőnek és Kanada képviselőinek a részleges időközi felülvizsgálat megindításáról. Az érdekeltek lehetőséget kaptak arra, hogy az eljárás megindításáról szóló értesítésben megállapított határidőn belül írásban ismertessék álláspontjukat és szóbeli meghallgatást kérjenek. Csak a kérelmező jelent meg. Meghallgatást senki sem kért.

               (10)

               A Bizottság kézhez kapta a kérelmező által megválaszolt kérdőívet, amelyet a helyszínen, a kérelmező kanadai telephelyén ellenőriztek.

         2.   A VIZSGÁLAT MEGÁLLAPÍTÁSAI ÉS A FELÜLVIZSGÁLAT LEZÁRÁSA

               (11)

               A vizsgálat megállapította, hogy a kérelmező a biodízel valódi előállítója, és hogy a kérelmező egy amerikai egyesült államokbeli biodízel-előállítóval sem áll kapcsolatban.

               (12)

               A kérelmező kanadai telephelyén végrehajtott helyszíni látogatás megállapításainak eredményeképpen a kérelmezőt felkérték, hogy nyújtson be további információkat annak bizonyítására, hogy termelési kapacitásai elegendőek ahhoz, hogy alátámasszák a vizsgálati időszakban eszközölt eladásainak mennyiségét.

               (13)

               A határidő többszöri meghosszabbítása ellenére a kérelmező nem nyújtotta be a kért információkat a Bizottsághoz.

               (14)

               Ezenkívül a vizsgálat megmutatta, hogy a hatályban lévő kiterjesztett intézkedések hatálybalépését követően a kérelmező esetleg olyan KN-kód alatt exportálhatta az érintett terméket az Unióba, amely nem esik az említett intézkedések hatálya alá. A Bizottság felkérte a kérelmezőt, hogy indokolja meg a kérdéses KN-kód használatát. Ugyanakkor a kérelmező nem szolgáltatott semmilyen információt vagy más bizonyítékot annak alátámasztására, hogy ezek az exportok olyan KN-kód alá tartoztak volna, amelyre nem terjednek ki a hatályban lévő kiterjesztett intézkedések.

               (15)

               A fentiek alapján a Bizottság úgy látja, hogy a kérelmező nem tudta bizonyítani, hogy képes az eredeti vizsgálati időszak kezdete óta az Unióba szállított biodízel teljes mennyiségének előállítására. Mindamellett, hogy a kérelmező nem nyújtotta be a Bizottság által kért információkat, más olyan bizonyítékot sem nyújtott be, ami bizonyítaná, hogy nem érintett az intézkedések kijátszásának gyakorlatában. Ezért a felülvizsgálatot le kell zárni anélkül, hogy a kérelmező mentességet kapna a hatályban lévő kiterjesztett intézkedések alkalmazása alól.

               (16)

               Az érdekeltek tájékoztatást kaptak a felülvizsgálat megszüntetésére irányuló szándékról, és lehetőségük volt észrevételek megtételére. A Bizottsághoz nem jutott el olyan észrevétel, amely módosítaná a felülvizsgálat megszüntetésére irányuló határozatát.

               (17)

               Így levonható az a következtetés, hogy az Amerikai Egyesült Államokból származó biodízel behozatalára kivetett és a Kanadában feladott biodízel behozatalára – függetlenül attól, hogy Kanadából származóként jelentették-e be – kiterjesztett szubvencióellenes intézkedések részleges időközi felülvizsgálatát le kell zárni a hatályban lévő kiterjesztett intézkedések módosítása nélkül,

         ELFOGADTA EZT A RENDELETET:
   1. cikk
   A Bizottság a kiterjesztett hatályos szubvencióellenes intézkedések megváltoztatása nélkül megszünteti a 443/2011/EU végrehajtási rendelet által a Kanadában feladott, akár Kanadából származóként, akár másként bejelentett biodízel-behozatalra kiterjesztett, az Amerikai Egyesült Államokból származó biodízel behozatalára alkalmazandó intézkedésekre vonatkozó részleges időközi felülvizsgálatát, amelyet az 598/2009/EK rendelet 19. cikke és 23. cikkének (6) bekezdése értelmében indított meg.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2014. április 14-én.

            a Tanács részéről

            az elnök

         A. TSAFTARIS

      (1)  HL L 188., 2009.7.18., 93. o.

      (2)  A Tanács 2009. július 7-i 598/2009/EK rendelete az Egyesült Államokból származó biodízel behozatalára vonatkozó végleges kiegyenlítő vám kivetéséről és a behozatalra megállapított ideiglenes vám végleges beszedéséről (HL L 179., 2009.7.10., 1. o.).

      (3)  A Tanács 2011. május 5-i 443/2011/EU végrehajtási rendelete az 598/2009/EK rendelettel kivetett, az Egyesült Államokból származó biodízel behozatalára vonatkozó végleges kiegyenlítő vámnak a Kanadában feladott biodízel behozatalára – függetlenül attól, hogy Kanadából származóként jelentették-e be – történő kiterjesztéséről, az 598/2009/EK rendelettel kivetett végleges kiegyenlítő vámnak az Egyesült Államokból származó, legfeljebb 20 tömegszázalék biodízelt tartalmazó keverékben előforduló biodízel behozatalára történő kiterjesztéséről, valamint a Szingapúrban feladott behozatalokra vonatkozó vizsgálat megszüntetéséről (HL L 122., 2011.5.11., 1. o.).

      (4)  HL C 124., 2013.4.30., 10. o.